
ОБЩИНА ПИРДОП - СОФИЙСКА ОБЛАСТ

2070 град Пирдоп, пл. „Тодор Влайков” №2; тел.: 07 181/52 42, факс: 07 181/57 01

www.pirdop.bg;  е-mail: obshtina@pirdop.egov.bg 

ДО

ОБЩИНСКИ СЪВЕТ – ПИРДОП

ДОКЛАДНА ЗАПИСКА 

ОТ АНГЕЛ ГЕРОВ - КМЕТ НА ОБЩИНА ПИРДОП 

Относно: Провеждане на конкурс за избор на Управител на "МЕДИЦИНСКИ ЦЕНТЪР І -ПИРДОП" ЕООД, гр. Пирдоп
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Медицинският център е лечебно заведение за извънболнична специализирана медицинска помощ, съгласно чл. 8, ал. 1, т. 2, буква „в“  и чл. 16 от Закона за лечебните заведения.

"МЕДИЦИНСКИ ЦЕНТЪР І - ПИРДОП" ЕООД е общинско лечебно заведение по смисъла на § 1, т. 2 от Закона за лечебните заведения (ЗЛЗ). Същото е еднолично дружество с ограничена отговорност по смисъла на Търговския закон, в което собствеността на капитала е на Община Пирдоп.


Съгласно чл. 2, ал. 1 от Закона за публичните предприятия (ЗПП), публични предприятия са търговските дружества с над 50 на сто държавно/общинско участие в капитала или в които държавата/общината по друг начин упражнява доминиращо влияние, предвид което "МЕДИЦИНСКИ ЦЕНТЪР І - ПИРДОП" ЕООД се явява публично предприятие.

По силата на чл. 63, ал. 3 от ЗЛЗ членовете на органите на управление и контрол на държавните и общинските лечебни заведения и на лечебните заведения с държавно и/или общинско участие в капитала, които са публични предприятия по смисъла на ЗПП, се избират и назначават след провеждане на конкурс по реда на ЗПП.


Съгласно чл. 21, ал. 1 ЗПП, всички членове на органите за управление и контрол се избират и назначават след провеждане на конкурс, чиито условия и ред за провеждане се уреждат в  ППЗПП, като според § 1, т. 13 от ДР по смисъла на този закон "Членове на органи за управление и контрол" са членовете на надзорните съвети и управителните съвети в акционерните дружества с двустепенна структура, членовете на съветите на директорите в акционерните дружества с едностепенна структура, управителите и контрольорите в дружествата с ограничена отговорност и членовете на управителните съвети и изпълнителните директори в държавните предприятия, образувани със закон.


 Съгласно чл. 16, ал. 3 от ЗЛЗ медицински център, дентален център или медико-дентален център се управлява от лекар, съответно лекар по дентална медицина, с призната специалност, като в чл. 63, ал. 5 от ЗЛЗ е предвидено изключение за прилагането на ал. 1 на същия член за медицински център (чл. 8, ал. 1, т. 2, буква „в“ от ЗЛЗ).
В чл. 68 от ППЗПП е предвидено, че органите на местното самоуправление определят условията и реда за номиниране на кандидати за членове на органите за управление и контрол на общинските публични предприятия. 

Съгласно чл. 53, ал. 1 от ППЗПП, договорите за управление и за контрол в публичните предприятия се сключват за срок от 3 до 5 години.

Общински съвет-Пирдоп, като орган който упражнява правата на Община Пирдоп като едноличен собственик на капитала на "МЕДИЦИНСКИ ЦЕНТЪР І - ПИРДОП" ЕООД има задължението да проведе конкурс за избор на управител на дружеството. 
Във връзка с гореизложеното и с оглед изтеклия мандат на управителя на "МЕДИЦИНСКИ ЦЕНТЪР І - ПИРДОП" ЕООД, предлагам на Общински съвет Пирдоп следния
Проект на решение:

На основание чл. 21, ал. 1, т. 9 и ал. 2 от Закона за местното самоуправление и местната администрация, във връзка с чл. 137, ал. 1, т. 5 от Търговския закон, чл. 68, от Правилника за прилагане на закона за публичните предприятия и чл. 63, ал. 3 във връзка с чл. 16, ал. 3 от Закона за лечебните заведения, Общински съвет Пирдоп:
1. Открива конкурс за избор на управител на общинско лечебно заведение за извънболнична помощ - "МЕДИЦИНСКИ ЦЕНТЪР І - ПИРДОП" ЕООД, ЕИК 130306064, при следните условия:

1.1. Изисквания към кандидатите:

До участие в конкурса се допускат лица, които отговарят на следните изисквания:

· да са български граждани или граждани на Европейския съюз, на държава – страна по Споразумението за Европейското икономическо пространство, или на Конфедерация Швейцария;
· да са лекари с призната специалност, съгласно чл. 16, ал. 3 от Закона за лечебните заведения.
· да имат най-малко 5 години професионален опит;

· да са почтени и да имат добра репутация по см. на чл. 34, ал. 5 от ППЗПП;

· да не са поставени под запрещение;

· да не са осъждани за умишлено престъпление от общ характер;

· да не са лишени от правото да заемат съответната длъжност;

· да не са обявени в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;

· да не са били членове на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;
· да не са съпруг/съпруга или лица във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на управител или член на колективен орган за управление и контрол на същото публично предприятие;
· да отговарят и на другите изисквания, предвидени в учредителния акт на дружеството;
· да могат да отделят достатъчно време за изпълнение на възложените им задължения.
1.2. Срок на договора и начин на определяне на месечното възнаграждение.
1.2.1. Договорът за възлагане на управлението с избрания кандидат се сключва за срок от _______ (_____) години.
1.2.2. Месечното възнаграждение се определя при условията и по реда на чл. 56 от ППЗПП, като стойността на една бална единица е равна на …………….%(………процента) от минималната месечна работна заплата, установена за страната за съответния месец, съгласно чл. 56, ал.5 от ППЗПП;
1.3. Необходими документи за участие в конкурса:
За участие в конкурса се подават документи, поставени в два отделни плика, както следва:

1.3.1. Плик № 1 – съдържа документи, удостоверяващи съответствието на кандидатите с изискванията за участие и критериите за подбор:

· Заявление за участие в конкурса по образец (Приложение № 1);

· Автобиография;
· Нотариално заверено копие от диплома за завършено висше образование, за образователно-квалификационна степен „магистър“ по специалност „Медицина“, с професионална квалификация „магистър-лекар“;
· Нотариално заверено копие от свидетелство за призната специалност, издадено по чл. 37 от Наредба № 1 от 22 януари 2015 г. за придобиване на специалност в системата на здравеопазването или от документ за призната специалност и признати права на специалист, признат съгласно § 6 от преходните и заключителните разпоредби на същата наредба;
· Нотариално заверено копие от трудова книжка или осигурителна книжка, или друг документ, удостоверяващ професионален опит;

· Декларация относно липсата или наличието на обстоятелствата по чл. 20, ал. 1, т. 3-8 и т. 13 от ЗПП по образец – (Приложение № 2);

· Декларация относно липсата или наличието на обстоятелствата по чл. 21, ал. 2 от ЗПП по образец – (Приложение № 3);
· Свидетелство за съдимост.
1.3.2. Плик № 2 съдържа концепция за развитие на лечебното заведение и приноса на кандидата към неговото управление, за ………….годишен период.
1.3.3. На кандидатите се предоставя информация за текущото състояние на дружеството.
1.4. Плик № 1 и плик № 2 се поставят в един общ запечатан непрозрачен плик с ненарушена цялост, който се надписва с позицията, за която се кандидатства и наименованието на лечебното заведение, трите имена на кандидата, адрес, електронна поща и телефон за кореспонденция и връзка, и се подават в сградата на Общинска администрация - Пирдоп, пл. “Тодор Влайков“ №2, ет. 1, гише №1, „Център за информация и услуги“. Документите се завеждат по реда на тяхното постъпване. За всяко постъпило заявление се издава документ, в който се посочват входящ номер, името на подателя, датата и часът на приемането му.
1.5. Срокът за подаване и приемане на документите за участие в конкурса се определя с решение на общинския съвет. Документи, постъпили в „Център за информация и услуги“ сградата на Общинска администрация - Пирдоп, пл. “Тодор Влайков“ №2, ет. 1, гише №1 след този срок, не се разглеждат.
1.6.  Общодостъпно място, на което ще се обявява информация във връзка с конкурса е официалната интернет страница на Община Пирдоп и информационното табло в сградата на Община Пирдоп. 
1.7. Конкурсът ще се проведе на три етапа:

1. Проверка на съответствието на представените документи с предварително обявените изисквания;

2. Оценяване на изготвената и представена от кандидатите концепция за развитие на лечебното заведение и приноса на кандидата към неговото управление, за ……….годишен период; 
3. Събеседване (интервю) с кандидатите.
1.8. Темите, предмет на събеседването с кандидатите са:

· Особености и характеристики на дейността на лечебното заведение като публично предприятие;

· Източници на финансиране и начини за стабилизиране/подобряване на финансовото състояние на лечебното заведение;

· Органи на управление на лечебното заведение – права и задължения.

1.9. Критерии за оценка на концепция за развитие на лечебното заведение и приноса на кандидата към неговото управление, за ………годишен период:

1. съответствие на концепцията с нормативните изисквания, уреждащи дейността на лечебното заведение;

2. степен на реална приложимост на поставените цели и задачи за развитие на лечебното заведение;

3. съответствие на формулираните цели и задачи с предмета на дейност на лечебното заведение;

4. съответствие на концепцията с обективното състояние на лечебното заведение;

5. логическа структура на разработката.
1.10. Критерии за оценка на проведеното събеседване:

1. обосновано представяне на приоритетите и задачите на лечебното заведение;

2. степен на познаване на нормативната уредба;

3. управленска компетентност;

4. административни умения, професионални и делови качества;

5. комуникативни и организационни способности.
1.11. В деня на сключване на договора за управление и непосредствено преди подписването му, съответното лице декларира актуалността и верността на обстоятелствата по представените по-рано декларации, както и че:
· не заема публична длъжност по чл. 5, ал. 1, т. 1 - 35 и т. 38 и 39 от Закона за противодействие на корупцията сред лица, заемащи публични длъжности и не е член на политически кабинет и секретар на община;
· не извършва търговски сделки от свое или от чуждо име (когато се извършва дейност, сходна с дейността на дружеството);
· не е съдружник в събирателни, в командитни дружества и в дружества с ограничена отговорност (когато се извършва дейност, сходна с дейността на дружеството);
· не е управител или член на изпълнителен или контролен орган на друго публично предприятие;
· не работи по служебно или по трудово правоотношение, освен като преподавател във висше училище и/или като лекар или лекар по дентална медицина в лечебно заведение по смисъла на Закона за лечебните заведения.
1.12. Във връзка с декларирането по т.1.11,  лицата представят на Възложителя по договора за управление:
· Декларация относно липсата или наличието на обстоятелствата по чл. 20, ал. 1, т.9-12 от ЗПП по образец – (Приложение № 4);

· Декларация относно липсата или наличието на обстоятелствата по чл. 20, ал. 3 от ЗПП по образец – (Приложение № 5).
2. Утвърждава Правила за провеждане на конкурс за избор на управител на "МЕДИЦИНСКИ ЦЕНТЪР І - ПИРДОП" ЕООД (Приложение №6).
3. Определя комисия в нечетен състав от ….. лица, за организирането и провеждането на конкурса, от които поне един правоспособен юрист и един магистър по медицина, определя председател, както и резервни членове, както следва:

Председател:………………………….;

Членове:…………………………………..;

…………………………………………………..;

Резервни членове:

1……………………………

2…………………………….
4. Комисията да започне работа по провеждането на конкурса не по-късно от …………. г.
5. Определя ………….. дневен срок за подаване и приемане на документите за участие в конкурса.

6. С обявяването на конкурса да се предостави на кандидатите за участие информация за текущото състояние на "МЕДИЦИНСКИ ЦЕНТЪР І -ПИРДОП" ЕООД.
7. Конкурсът да се проведе в административната сграда на общинска администрация - Пирдоп.
Очаквам Вашето решение!
Приложения: Съгласно текста.
С уважение,

Ангел Геров:

Кмет на Община Пирдоп

Съгласували:

М. Стоянова
Секретар на Община Пирдоп
Александър Панделиев
Правоспособен юрист
